LISON 1
Tistimunhas di Jeová, ki tipu di algen es é?
Kantu Tistimunhas di Jeová ki bu konxe? Talvês bu ten un vizinhu, un koléga di skóla ô di trabadju ki é Tistimunha di Jeová. Ô talvês un di nos dja pâpia ku bo di Bíblia. Má nos é kenha? Pamodi ki nu ta pâpia ku otus algen di kuzas ki nu ta kridita na el?
Nos é sima tudu algen. Nos manera di ser ku nos manera di vive é diferenti. Alguns di nos ta staba na otus relijion i otus di nos nen ka ta kriditaba na Deus. Má, antis di nu bira Tistimunha di Jeová, nu tra ténpu pa studa i konxe dretu kuzê ki Bíblia ta fla. (Atus 17:11, BPK) Nu seta kuzê ki nu prende na Bíblia i nu disidi adora Jeová Deus.
Studa Bíblia ta djuda-nu. Sima tudu algen na mundu, nos tanbê nu ten prublémas i nos é ka perfetu. Má nu odja ma óras ki nu ta faze kel ki Bíblia ta fla, nos vida ta bira mutu más midjór. (Salmo 128:1, 2) Kel-li é un di kes razon ki ta leba-nu pâpia ku otus algen di notísias sábi ki nu prende na Bíblia.
Nu ta vive sima lei di Deus ta manda. Kes lei ki Bíblia ta inxina, ta djuda-nu ten kualidadis sima onestidadi i bondadi. Tanbê ta pô-nu ruspeta tudu algen i xinti sábi ku nos mê. Kes lei di Deus ta djuda-nu anda ku bon juís, konporta dretu i ten un família unidu. Sima nu sabe ‘Deus ka ta faze skodjénsa’. Nton, nu ta trata tudu nos irmons na mundu interu sima família. Diferénsas ka ta dividi-nu, nos é unidu pa kuzas ki nu ta kridita na el. Nos é sima tudu algen, má nu ta marka diferénsa! — Atus 4:13; 10:34, 35, BPK.
Na kuzê ki Tistimunhas di Jeová é sima tudu algen?
Kuzê ki Tistimunhas di Jeová prende na Bíblia? Modi ki Bíblia ta djuda-s?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn